**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אוקלהומה שבארצות הברית** התקדמו במאה ה־21. עם זאת, להט"בים באוקלהומה עדיין עשויים לחוות מספר קשיים שהטרוסקסואלים אינם חווים מבחינת החוק. נישואים חד־מיניים וכן אימוץ על ידי זוגות חד־מיניים חוקיים באוקלהומה מאוקטובר 2014, אך חוקי המדינה אינם אוסרים אפליה על רקע נטייה מינית או זהות מגדרית, וההערכה היא שבערך 62,000 עובדים להט"בים באוקלהומה עשויים להיות חשופים לאפליה בתחום העבודה.

מעמדם של הומוסקסואלים ושל לסביות בחוק
-------------------------------------

פעילות מינית של אנשים מאותו המין חוקית באוקלהומה משנת 2003, כשבית המשפט העליון של ארצות הברית ביטל את חוקי מעשי הסדום בכל המדינות שבהן היו חוקים כאלה בפסק דין לורנס נגד טקסס.

נישואים חד־מיניים
-----------------

באפריל 2004 אושר איסור חוקתי על נישואים חד־מיניים באוקלהומה, לאחר שהסנאט של המדינה הצביע בעד האיסור ברוב של 38–7 ובית הנבחרים הצביע בעדו ברוב של 92–4. ב־2 בנובמבר 2004 אזרחי אוקלהומה אישרו במשאל עם תיקון לחוקת המדינה, שאוסר להכיר בנישואים חד־מיניים ובכל זכות חוקית אחרת לזוגות שאינם נשואים. משאל העם עבר ברוב של 76%–24%.

ב־14 בינואר 2014 השופט טרנס קרן, שכיהן כשופט בבית המשפט המחוזי במחוז הצפוני של אוקלהומה, קבע שההחלטה שהתקבלה במשאל העם בנובמבר 2004 אינה חוקתית. בית המשפט הפדרלי העשירי לערעורים של ארצות הברית אישר את החלטת בית המשפט המחוזי ב־18 ביולי 2014.

ב־6 באוקטובר 2014 בית המשפט העליון של ארצות הברית דחה את הערעור של מדינת אוקלהומה ואישר באופן סופי את החלטת בית המשפט המחוזי, שלפיה האיסור על נישואים חד־מיניים אינו חוקתי. לאחר שבית המשפט דחה את הערעור, מספר מחוזות במדינה, בהם מחוז אוקלהומה, החלו להנפיק רישיונות נישואים לזוגות חד־מיניים.

אימוץ והורות
------------

אוקלהומה מתירה אימוץ לזוגות נשואים וכן למבוגרים יחידים שאינם נשואים, ללא קשר לנטייה מינית. משמעות הדבר היא שזוגות חד־מיניים מורשים לאמץ ילדים במשותף במדינה החל מ־6 באוקטובר 2014, כשנישואים חד־מיניים הפכו לחוקיים.

באוגוסט 2007 בית המשפט הפדרלי העשירי לערעורים של ארצות הברית הורה למדינת אוקלהומה להנפיק תעודת לידה מתוקנת עבור ילד שאומץ על ידי זוג חד־מיני שנישא במדינה אחרת. לפי קביעת בית המשפט, על תעודת הלידה המתוקנת להציג את שמותיהם של שני ההורים המאמצים.

חוק שנחתם על ידי מושלת אוקלהומה מרי פאלין במאי 2018 מאפשר לסוכנויות אימוץ לסרב למקם ילדים בבתים מסוימים אם הדבר מפר את האמונה הדתית או המוסרית שלהן. החוק ספג התנגדות מקבוצות שפועלות לזכויות להט"ב, בטענה שהוא מתיר אפליה נגד להט"בים שמעוניינים לאמץ ילדים.

הגנה מפני אפליה
---------------

**ערים באוקלהומה שבהן יש תקנות האוסרות אפליה על רקע נטייה מינית או זהות מגדרית בתחום העבודה:**
  החוק אוסר אפליה על רקע נטייה מינית או זהות מגדרית במקומות עבודה ציבוריים ופרטיים
  החוק אוסר אפליה על רקע נטייה מינית במקומות עבודה ציבוריים
  החוק אינו אוסר אפליה על רקע נטייה מינית או זהות מגדרית בתחום העבודה
חוקי אוקלהומה אינם כוללים הגנה מפני אפליה על רקע נטייה מינית או זהות מגדרית.

עם זאת, בעיר נורמן ישנה מדיניות האוסרת אפליה על רקע נטייה מינית או זהות מגדרית בהעסקת עובדים, בדיור ובשירותים ציבוריים. כמו כן, בערים אדמונד, אוקלהומה סיטי וטלסה החוק אוסר אפליה על רקע נטייה מינית במקומות עבודה ציבוריים.

פשעי שנאה
---------

חוק פשעי השנאה של אוקלהומה אינו כולל פשעים שנעשים על רקע נטייה מינית או זהות מגדרית. עם זאת, חוק פשעי השנאה הפדרלי של ארצות הברית כולל פשעים כאלה החל משנת 2009.

טרנסג'נדריות ושינוי מגדר
------------------------

מדינת אוקלהומה מאפשרת לטרנסג'נדרים לשנות את מגדרם החוקי לאחר הצגת צו של בית משפט המאשר זאת. אין חובה לעבור ניתוח לשינוי מין לשם כך.

באוגוסט 2018 בית ספר מקומי בעיירה אשילה נסגר למספר ימים עקב חשש ביטחוני, לאחר שתלמידה טרנסג'נדרית בת 12 קיבלה איומי רצח וכן איומי קטיעת איברים, הצלפות וסירוס מאחד ההורים של תלמיד אחר בכיתתה.

המשמר הלאומי
------------

בינואר 2012 מייק ריינולדס, נציג בבית הנבחרים של אוקלהומה, העלה הצעת חוק שמטרתה להסדיר מדיניות מקומית של "אל תשאל, אל תספר" במשמר הלאומי של אוקלהומה. (מדיניות זו מנעה בעבר מהומוסקסואלים ומלסביות לשרת בצבא ארצות הברית באופן גלוי, עד שבוטלה בשנת 2011.) הצעת החוק נדחתה בפברואר 2012.

ביוני 2013 בית המשפט העליון של ארצות הברית ביטל את סעיף 3 בחוק ההגנה הפדרלי על נישואים, שהגדיר נישואים כאיחוד בין גבר לאישה בלבד. לאחר פסיקת בית המשפט העליון, מחלקת ההגנה של ארצות הברית ביקשה מהמדינות להוסיף בני זוג של הומוסקסואלים ושל לסביות שמשרתים במשמר הלאומי לתוכניות ההטבה הפדרליות. אוקלהומה רשמה מספר זוגות חד־מיניים בתוכניות ההטבה עד ספטמבר 2013, כשהמושלת הרפובליקנית מרי פאלין דרשה להפסיק לעשות זאת. ב־31 באוקטובר 2013 צ'אק הייגל, מזכיר ההגנה של ארצות הברית דאז, קרא לכל המדינות לרשום בני זוג של חיילים להט"בים לתוכניות ההטבה. ב־6 בנובמבר 2013 המושלת פאלין הודיעה שחיילים להט"בים המשרתים במשמר הלאומי של אוקלהומה יוכלו לבקש הטבות עבור בני זוגם בשירותים הנמצאים בבעלות ממשלתית פדרלית בלבד, אך לא בשירותים הנמצאים בבעלות של מדינת אוקלהומה. לאחר שמחלקת ההגנה של ארצות הברית התנגדה לתוכנית, פאלין הודיעה שכל הזוגות הנשואים, ללא קשר לנטייה מינית, יוכלו לבקש הטבות רק בשירותים הנמצאים בבעלות ממשלתית פדרלית.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־53% מתושבי אוקלהומה תומכים בנישואים חד־מיניים, בעוד ש־36% מתנגדים ו־10% לא בטוחים או מחזיקים בעמדה נייטרלית.

אותו הסקר מצא ש־64% מתושבי אוקלהומה תומכים בחוקים האוסרים אפליה על רקע נטייה מינית או זהות מגדרית, בעוד ש־25% מתנגדים לחוקים כאלה. זאת ועוד, הסקר מצא ש־51% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־39% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 2003) |
| חוקים נגד אפליה בהעסקת עובדים | / (הגנה מפני אפליה קיימת בערים בודדות בלבד) |
| חוקים נגד אפליה באספקת מוצרים ושירותים | / (הגנה מפני אפליה קיימת בעיר נורמן בלבד) |
| חוקים נגד אפליה בכל התחומים (כולל אפליה בלתי ישירה והסתה) |  |
| נישואים חד־מיניים |  (משנת 2014) |
| התרת אימוץ ללהט"בים יחידים |  |
| התרת אימוץ לזוגות חד־מיניים |  (משנת 2014) |
| טיפולי המרה אסורים עבור קטינים |  |
| זכות לשינוי המגדר החוקי |  |

הערות שוליים
------------

1. 1 2 3  Lawrence v. Texas, 539 U.S. 558 (2003), באתר Justia US Supreme Court Center
2. 1 2 3  Oklahoma, באתר National Center for Transgender Equality
3. 1 2 3  Same-Sex Marriages Legal, Underway In Oklahoma, באתר news9.com‏, 6 באוקטובר 2014
4. ↑  Approximately 62,000 LGBT Workers in Oklahoma Lack Statewide Protections against Ongoing Employment Discrimination, באתר The Williams Institute‏, 22 בינואר 2015
5. ↑  Election 2004 - Ballot Measures, באתר CNN
6. ↑  US judge strikes down Oklahoma gay marriage ban as 'arbitrary, irrational', באתר csmonitor.com‏, 14 בינואר 2014
7. ↑  Oklahoma same-sex marriages ruled constitutional for second time, באתר הגרדיאן, 18 ביולי 2014
8. ↑  Finstuen v. Crutcher‏, 3 באוגוסט 2007
9. ↑  Oklahoma Passes Adoption Law That L.G.B.T. Groups Call Discriminatory, באתר הניו יורק טיימס, 12 במאי 2018
10. ↑  Norman City Council affirms LGBT rights, באתר newsok.com‏, 22 בדצמבר 2015
11. ↑  2017 Municipal Equality Index Scorecard: Edmond, Oklahoma
12. ↑  Oklahoma City Council passes sexual orientation measure, באתר newsok.com‏, 16 בנובמבר 2011
13. ↑  Tulsa City Council Approves Sexual Orientation Policy; Rejects Immigration Ordinance, באתר newson6.com‏, 17 ביוני 2010
14. ↑  Obama signs hate crimes bill into law, באתר CNN‏, 28 באוקטובר 2009
15. ↑  Transgender Girl, 12, Is Violently Threatened After Facebook Post by Classmate’s Parent, באתר הניו יורק טיימס, 15 באוגוסט 2018
16. ↑  Story to Watch: Oklahoma Bill to Reinstate "Don't Ask, Don't Tell" for National Guard, באתר glaad.org‏, 10 בינואר 2012
17. ↑   Oklahoma lawmaker wants to reinstate "Don't Ask, Don't Tell", כתבה באתר יוטיוב (אורך: 2:13)
18. ↑  Bill to reinstate 'don't ask, don't tell' in Oklahoma National Guard appears dead this year, באתר newsok.com‏, 21 בפברואר 2012
19. ↑  סוכנויות הידיעות, בית המשפט העליון בארה"ב אישר נישואים חד מיניים, באתר nrg‏, 26 ביוני 2013
20. ↑  Oklahoma Gov. Mary Fallin tells National Guard to deny same-sex benefits, באתר ניו יורק דיילי ניוז, 18 בספטמבר 2013
21. ↑  Hagel to direct nat’l guards to offer same-sex benefits, באתר וושינגטון בלייד, 31 באוקטובר 2013
22. ↑  Oklahoma National Guard will process same-sex spouse benefits at a few federal facilities, באתר newsok.com‏, 7 בנובמבר 2013
23. ↑  Fallin: OK will no longer process benefits for National Guard couples, באתר krmg.com‏, 20 בנובמבר 2013
24. ↑  Public opinion on same-sex marriage by state: Oklahoma, באתר המכון הציבורי לחקר דת (PRRI)
25. ↑  Public opinion on LGBT nondiscrimination laws by state: Oklahoma, באתר המכון הציבורי לחקר דת (PRRI)
26. ↑  Public opinion on religiously based refusals to serve gay and lesbian people by state: Oklahoma, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |